﻿Na osnovu člana 72. stav 1. tačka 2) Zakona o graničnoj kontroli („Službeni glasnik RS”, broj 24/18),

Ministar unutrašnjih poslova donosi

**PRAVILNIK**

**o načinu postupanja granične policije prilikom utvrđivanja i rešavanja graničnog incidenta i povrede državne granice**

"Službeni glasnik RS", broj 42 od 1. juna 2018.

Član 1.

Ovim pravilnikom propisuje se način postupanja granične policije prilikom utvrđivanja i rešavanja graničnog incidenta i povrede državne granice.

Član 2.

Postupak utvrđivanja graničnog incidenta i povrede državne granice sprovodi granična policija na način utvrđen ovim pravilnikom, ukoliko međunarodnim sporazumom nisu određena tela koja će utvrditi granični incident ili povredu državne granice.

Član 3.

Postupak utvrđivanja graničnog incidenta i povrede državne granice preduzima se sa ciljem da se utvrde okolnosti i uzroci zbog kojih je došlo do graničnog incidenta i povrede državne granice i eventualne posledice koje su time nastupile.

Policijski službenici granične policije postupaju po svim obaveštenjima i saznanjima koja ukazuju na to da je izvršena neka od radnji koja predstavlja granični incident ili povredu državne granice i preduzimaju mere i radnje potrebne za obezbeđenje tragova i drugih materijalnih dokaza.

Član 4.

U slučaju graničnog incidenta ili povrede državne granice, granična policija:

1) izlazi na mesto događaja – graničnog incidenta ili povrede državne granice;

2) obezbeđuje mesto događaja graničnog incidenta ili povrede državne granice do dolaska službenog lica nadležnog organa, pregleda mesto događaja radi pronalaženja ili obezbeđenja tragova i predmeta koji mogu poslužiti kao dokaz, pronalaska učinioca, kao i prikupljanja obaveštenja u vezi sa događajem;

3) o događaju – graničnom incidentu ili povredi državne granice hitno izveštava druge organizacione jedinice Ministarstva unutrašnjih poslova radi preduzimanja mera i radnji iz njihove nadležnosti;

4) preduzima i druge mere i radnje predviđene Zakonom o graničnoj kontroli ili drugim zakonima.

O graničnom incidentu državne granice hitno se obaveštava organ državne uprave nadležan za spoljne poslove.

O graničnom incidentu i povredi državne granice hitno se obaveštava susedni granični organ putem kontakta ili zajedničkog kontakt centra.

Član 5.

U slučaju graničnog incidenta i povrede državne granice koji su posledica izvršenja prekršaja ili krivičnog dela, postupa se u skladu sa odredbama zakona kojima su uređeni prekršajni ili krivični postupak.

U slučaju graničnog incidenta i povrede državne granice, kojima je pričinjena materijalna šteta, visina materijalne štete i obeštećenje utvrđuje se na način predviđen međunarodnim ugovorom.

Ako međunarodnim ugovorom nije predviđen način utvrđivanja visine materijalne štete i obeštećenja, dokumentacija koja se odnosi na utvrđivanje materijalne štete i obeštećenja, dostavlja se diplomatskim putem organu uprave nadležnom za spoljne poslove, radi regulisanja obeštećenja.

Član 6.

Danom stupanja na snagu ovog pravilnika prestaje da važi Pravilnik o načinu utvrđivanja povreda državne granice i graničnih incidenata („Službeni glasnik RS”, broj 120/12).

Član 7.

Ovaj pravilnik stupa na snagu osmog dana od dana objavljivanja u „Službenom glasniku Republike Srbije”.

Broj 01-4039/18-3

U Beogradu, 29. maja 2018. godine

Ministar,

dr **Nebojša Stefanović,** s.r.